Diari Oficial de la Generalitat Valenciana


Sumari del DOGV 2328, del 17-08-1994 (1994/832211)

ORDRE de 10 de juny de 1994 de la Conselleria d'Educació i Ciència, per la qual es regula l'acreditació i la valoració de les activitats de formació permanent i d'altres activitats per a la millora de la qualitat de l'ensenyament que, a l'efecte del nou complement específic, realitzen els funcionaris docents que imparteixen ensenyaments de règim general no universitari i de règim especial de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/06/10/(8)/dof/vci/html**

### Dades del document

Número de DOGV
:   2328

Data del DOGV
:   17-08-1994

Secció del DOGV
:   DISPOSICIONS GENERALS

Número del document
:   1994/832211


Data del document
:   10-06-1994

Organisme emissor
:   Conselleria de Educació i Ciència

Tipus de document
:   Ordre

Anàlisi jurídica

ORDRE de 10 de juny de 1994 de la Conselleria d'Educació i Ciència, per la qual es regula l'acreditació i la valoració de les activitats de formació permanent i d'altres activitats per a la millora de la qualitat de l'ensenyament que, a l'efecte del nou complement específic, realitzen els funcionaris docents que imparteixen ensenyaments de règim general no universitari i de règim especial de la Comunitat Valenciana. [94/5214]  
El Decret 157/1993, de 31 d'agost, del Consell de la Generalitat Valenciana, pel qual es regula el component retributiu relacionat amb la formació permanent del professorat i la realització d'altres activitats per a la millora de la qualitat de l'ensenyament, disposa a l'article seté que la Conselleria d'Educació i Ciència regularà les activitats necessàries per a obtenir els crèdits.  
L'Ordre de 9 de juny de 1994 de la Conselleria d'Educació i Ciència, regula la convocatòria, reconeixement, certificació i registre de les activitats de formació permanent del professorat que imparteix ensenyaments de règim general no universitari i de règim especial en la Comunitat Valenciana.  
Així mateix, l'Acord subscrit el dia 17 de desembre de 1991 entre la Generalitat Valenciana i els sindicats del sector de l'ensenyament, determina les activitats de formació permanent i altres activitats per a la millora de la qualitat de l'ensenyament que es podran acreditar per a perfeccionar els sexennis.  
Finalment, l'Acord de 10 de juny de 1994 entre la Conselleria d'Educació i Ciència i els sindicats d'educació estableix els criteris per a l'acreditació i valoració de les activitats de formació permanent i altres activitats per a la millora de la qualitat de l'ensenyament i l'adaptació de l'horari dels centres a les necessitats de l'ensenyament.  
Per això, en virtut de les competències que m'atribueix l'article 35 de la Llei 5/1983, de 30 de desembre, de Govern Valencià,  
ORDENE:  
Primer  
A l'efecte del reconeixement del complement retributiu dels funcionaris docents de carrera regulat pel Decret 157/1993, de 31 d'agost del Consell de la Generalitat Valenciana, la valoració de les activitats de formació permanent i d'altres activitats que contribuesquen a la millora de la qualitat de l'ensenyament, s'efectuarà en crèdits, d'acord amb el barem que s'estableix en aquesta Ordre.  
Segon  
Tindran validesa, a l'efecte d'obtenir el nou complement retributiu que integra el complement específic del professorat:  
1. Les activitats de formació permanent del professorat regulades per l'Ordre de 9 de juny de la Conselleria d'Educació i Ciència que regula la convocatòria, reconeixement, certificació i registre de les activitats de formació permanent del professorat que imparteix ensenyaments de règim general no universitari i de règim especial de la Comunitat Valenciana.  
2. Altres activitats que contribuesquen a la millora de la qualitat de l'ensenyament:  
- Organització i realització d'escoles de pares.  
- Organització i realització d'intercanvis d'alumnes i viatges educatius previstos al Pla Anual de Centre.  
- Organització i direcció de grups d'alumnes que realitzen activitats complementàries emmarcades en el Pla Anual de Centre: grups de teatre, de música, mediambientals i culturals.  
- Organització i realització de setmanes esportives, culturals i d'altres.  
- Tutorització d'alumnes en pràctiques de formació inicial.  
- Publicacions relacionades amb les diferents àrees del currículum i amb l'educació en general.  
Activitats de formació permanent del professorat  
Tercer  
1. L'assistència a cursos de 20 o més hores, convocats per la Conselleria d'Educació i Ciència i la universitat o els organitzats per les institucions col·laboradores en les condicions que estableix l'Ordre de 9 de juny, de la Conselleria d'Educació i Ciència, equivaldrà a tants crèdits com hores de formació figuren en el certificat corresponent. Les hores de treball no presencials en cap cas no podran suposar més d'un 25 per cent de les assignades a treball presencial, tret de les activitats de formació realitzades mitjançant procediments a distància.  
2. Als cursos convocats per la Conselleria d'Educació i Ciència, la universitat o els organitzats per les institucions col·laboradores en les condicions que estableix l'Ordre de 9 de juny de 1994 de la Conselleria d'Educació i Ciència, el nombre d'hores impartides es valorarà per duplicat a efectes de crèdits.  
3. Les funcions de direcció i coordinació en cursos convocats per la Conselleria d'Educació i Ciència i la universitat o els organitzats per les institucions col·laboradores en les condicions que s'estableix en l'Ordre de 9 de juny de la Conselleria d'Educació i Ciència equivaldran a tants crèdits com hores de formació figuren en el certificat corresponent.   
4. Al personal docent previst en l'apartat tretze de l'Ordre de 9 de juny de la Conselleria d'Educació i Ciència, no se li podran valorar les activitats de formació quan participen com a directors, coordinadors, professors i ponents en activitats de formació permanent incloses en el respectiu Pla Anual de Formació del Professorat de la Conselleria d'Educació i Ciència.  
A aquest personal docent, per les funcions desenvolupades en el seu lloc de treball, li seran reconeguts 20 crèdits per cada any complet de serveis prestats.  
 5. Als components dels grups de treball i seminaris se'ls podrà certificar 30 hores de formació anuals que equivaldran a 30 crèdits, sempre que complesquen els requisits previstos a l'apartat vuité de l'Ordre de 9 de juny de 1994 de la Conselleria d'Educació i Ciència.  
6. La participació en activitats de menys de 20 hores, com congressos, jornades i d'altres, es computarà de la següent manera:  
- Als assistents se'ls acreditarà deu crèdits.  
- Als comunicants quinze crèdits.  
- Als ponents vint crèdits.  
   
Quart  
La valoració de les titulacions universitàries, en el cas que no hagen estat al·legades com a requisit per a l'accés a la funció docent i els títols propis de cada universitat serà la següent:  
1. Per l'obtenció de cada títol de diplomatura, enginyeria tècnica o títols declarats legalment equivalents: 100 crèdits.  
2. Per l'obtenció del títol de llicenciat, enginyer, arquitecte o títols declarats legalment equivalents: 100 crèdits.  
3. Per l'obtenció del títol de doctor: 100 crèdits.  
4. Les titulacions pròpies de cada universitat, cursos de postgrau, altres certificats i diplomes expedits per la universitat es valoraran fent correspondre, a efectes de sexennis, un crèdit per cada hora de formació, amb un màxim de 100 crèdits per activitat.  
Cinqué  
Les titulacions de capacitació lingüístico-tècnica en valencià tindran efectes com a formació permanent, sempre que no s'al·leguen pel mateix concepte els cursos escaients per a obtenir aquestes titulacions, d'acord amb els criteris següents:  
1. El certificat de capacitació per a l'ensenyament del valencià equivaldrà a 100 crèdits.  
2. El diploma de mestre de valencià equivaldrà a 100 crèdits.  
Sisé  
La valoració de les titulacions dels ensenyaments de règim especial atorgades per les escoles oficials d'idiomes i conservatoris professionals i superiors de música serà la següent:  
1. Música i dansa:  
- Grau elemental: 100 crèdits  
- Grau mitjà: 100 crèdits  
- Grau superior: 100 crèdits  
2. Ensenyaments d'idiomes:  
- Cicle elemental: 100 crèdits.  
- Cicle superior: 100 crèdits.  
Seté  
Les activitats d'investigació científica i innovació didàctica que reunesquen les condicions que disposa l'apartat quinze de l'Ordre de 9 de juny de la Conselleria d'Educació i Ciència, seran valorades per la Direcció General d'Ordenació i Innovació Educativa, mitjançant les Direccions Territorials d'Educació, de la següent forma:  
1. a) Les activitats que s'hagen realitzat mitjançant convocatòria pública de projectes d'investigació i innovació educativa de la Conselleria d'Educació i Ciència, seran valorades segons el que disposen les convocatòries esmentades, fent correspondre, a efectes de sexennis, un crèdit per cada hora de formació.  
b) Les activitats que s'hagen realitzat desenvolupant una convocatòria pública de projectes d'investigació científica i innovació educativa, efectuada per altres organismes pertanyents a les administracions públiques, les universitats o que s'inscriguen en els programes habituals dels organismes públics d'investigació, es valoraran segons les normes que s'establesquen.  
2. Les activitats que s'inscriguen en els programes d'investigació d'institucions públiques, privades i fundacions que hagen signat un conveni amb la Conselleria d'Educació i Ciència, es valoraran segons les normes que s'establesquen.  
Altres activitats per a la millora de la qualitat de l'ensenyament  
Vuité  
Hom podrà reconéixer les activitats que estableix el punt dos de l'apartat segon, ja siguen realitzades per un o més professors amb alumnes o altres estaments de la comunitat educativa, sempre que, per estar d'acord amb el projecte educatiu del centre o amb el projecte curricular d'etapa, hagen sigut aprovades, respectivament, pel consell escolar o el claustre de professors.  
1. L'organització i intercanvi d'alumes i viatges educatius previstos a la programació general anual del centres es valoraran amb cinc crèdits per dia emprat en la realització de les esmentades activitats.  
La realització d'aquestes activitats quedarà reflectida a la memòria anual del centre.  
El consell escolar, després de verificar que es compleixen les condicions abans esmentades, realitzarà el certificat certificat.   
El màxim d'acreditació anual per aquest apartat serà de 20 crèdits.  
2. S'atorgaran 20 crèdits anuals per a l'organització i direcció de les següents activitats, sempre que estiguen previstes a la programació general anual del centre:  
- Escoles de pares.  
- Medis de comunicació escolar.  
- Grups de teatre.  
- Grups de música.  
- Grups d'esport escolar.  
- Grups mediambientals.  
- Grups culturals.  
La realització d'aquestes activitats quedarà reflectida a la memòria anual del centre i el consell escolar, després de verificar que es compleixen les condicions abans esmentades, realitzarà el certificat corresponent.  
3. L'organització i direcció d'activitats educatives de caràcter cojuntural, com setmanes esportives, culturals i d'altres, previstes a la programació general anual tindrà, en cada cas, una valoració de cinc crèdits.  
La realització d'aquestes activitats es reflectirà a la memòria anual del centre.  
El consell escolar, després de verificar que es compleixen les condicions abans esmentades, realitzarà el certificat corresponent.  
Es podrà atorgar un màxim de vint crèdits anuals per aquest apartat.   
4. La tutorització d'alumnes en pràctiques de formació inicial. Aquestes activitats seran certificades per la universitat segons les normes que s'establesquen.   
S'atorgaran vint crèdits anuals per aquest apartat.  
Nové  
La Direcció General d'Ordenació i Innovació Educativa, mitjançant les Direccions Territorials d'Educació, atorgarà els crèdits a les publicacions relacionades amb les diferents àrees curriculars o amb l'educació en general, d'acord amb les següents categories:  
1. Llibres i traduccions, sempre que tinguen ISBN. 50 crèdits per a cada autor.  
2. Materials curriculars, sempre que tinguen ISBN. 50 crèdits per a cada autor.  
3. Articles publicats en revistes especialitzades, sempre que tinguen ISSN. 20 crèdits per a cada autor.  
4. Les partitures musicals, col·leccions de diapositives, enregistraments sonors, produccions cinematogràfiques i vídeos, sempre que tinguen dipòsit legal. 50 crèdits per a cada autor.  
DISPOSICIONS ADDICIONALS  
Primera  
No serà possible afegir crèdits sobrants d'un sexenni per a perfeccionar el sexenni següent.   
No obstant això, a l'efecte del nou component retributiu integrat en el complement específic del professorat que ha entrat en vigor amb data 1 d'octubre de 1992, en el primer sexenni que es complete de manera no automàtica, seran reconegudes les activitats realitzades que s'especifiquen a aquesta Ordre des de l'1 de gener de 1992.   
Segona  
Els funcionaris que perfeccionen un període de sis anys en les condicions que preveu el decret 157/1993, de 31 d'agost, del Govern Valencià, pel qual regula el component retributiu relacionat amb la formació permanent del professorat i la realització d'altres activitats per a la millora de la qualitat de l'ensenyament, presentaran la corresponent sol·licitud amb els certificats i les publicacions que justifiquen els crèdits necessaris per a la percepció del sexenni. La sol·licitud i la documentació complementària es presentarà a la corresponent Direcció Territorial d'Educació.  
DISPOSICIÓ FINAL  
S'autoritzen les Direccions Generals de Règim Econòmic, de Personal i d'Ordenació i Innovació Educativa, en l'àmbit de les seues competències, a dictar les normes adients per a l'aplicació i el desenvolupament del que disposa aquesta Ordre, que entrarà en vigor l'endemà de la seua publicació en el Diari Oficial de la Generalitat Valenciana.  
Valencia, 10 de juny de 1994  
El conseller d'Educació i Ciència,  
JOAN ROMERO GONZÁLEZ


Còpia Permalink ELI